
Odziv župana Mestne občine Krško Janeza Kerina na očitke svetniških skupin SLS, Gibanje Svoboda in SD, Energično za Krško, Obrtno-podjetniške liste ter samostojne svetnice
Vir: Mestna občina Krško

Krško, 3. april 2026 – Na očitke, ki so jih v sporočilu za javnost z naslovom Svetniki zaradi suma zlorab, nepotizma in koruptivnih ravnanj vložili kazensko ovadbo v primeru imenovanja direktorja LEAD podale svetniške skupine Občinskega sveta Mestne občine Krško SLS, Gibanje Svoboda in SD, Energično za Krško, Obrtno-podjetniška lista ter samostojna svetnica in se nanašajo na domnevne nepravilnosti v postopku imenovanja direktorja javnega zavoda LEAD, se je odzval župan Mestne občine Krško Janez Kerin. Svetniki v svojem sporočilu med drugim navajajo sume zlorab, nepotizma, koruptivnih ravnanj ter nepravilnosti pri izvedbi korespondenčne seje in objavi javnega razpisa.
V nadaljevanju objavljamo odziv župana v celoti:
»Na navedbe iz sporočila za javnost, ki so ga podale svetniške skupine SLS (Boštjan Pirc, Janez Barbič, Vlado Grahovac, Matej Libenšek, Kristina Ogorevc Račič), Gibanje Svoboda (Brigita Piltaver Imperl, Tamara Vonta) in SD (Anton Petrovič, mag. Nataša Šerbec), Energično za Krško (Mitja Omerzu, Jože Kodela, Matija Požeg, Irena Virant), Obrtno-podjetniška lista (Janja Starc) ter samostojna svetnica Ivanka Černelič Jurečič odgovarjam: vse očitke glede domnevnih zlorab, nepotizma in koruptivnih ravnanj zavračam in zanikam. Seja občinskega sveta, kjer je bilo na dnevnem redu glasovanje o imenovanju direktorja javnega zavoda LEAD in korespondenčna seja Občinskega sveta Mestne občine Krško sta bili izvedeni skladno s Poslovnikom o delu Občinskega sveta Mestne občine Krško. Noben uradni ali drug dokument ni bil nikoli prirejen – tudi v tem primeru ne.
Očitke o politično-interesni povezanosti, nepotizmu in koruptivnih ravnanj zavračam. Ob tem ne zanikam, da sem član Društva Modra smer. Dosledno zagovarjam, da se vsi postopki javnih razpisov za kakršnokoli funkcijo v mestni občini Krško, kakor tudi ostali akti, izvajajo transparentno, zakonito in neodvisno.
Glede domnevnih kršitev pravil javnega razpisa poudarjam, da kot župan za objavo razpisa za direktorja javnega zavoda LEAD nimam pristojnosti in v postopku nisem sodeloval. Kolikor sem seznanjen, je bil razpis izveden na enak način kot v preteklih letih, pogoji pa niso bili spremenjeni.
Dodatno želim poudariti, da so imeli svetniki možnost o tej zadevi odločati dvakrat – najprej na redni seji občinskega sveta in nato še na korespondenčni seji. V obeh primerih so imeli možnost glasovati proti predlogu, vendar se del zgoraj navedenih svetnikov na redni seji občinskega sveta glasovanja, kljub prisotnosti v sejni sobi, ni udeležil. Glede razprave poudarjam, da je bila le-ta omogočena in izvedena v celoti. Ravno ti svetniki, ki naj bi podali kazensko ovadbo, svojega stališča na korespondenčni seji Občinskega sveta Mestne občine Krško niso izrazili in so posledično omogočili sprejem sklepa o izdaji soglasja k imenovanju direktorja javnega zavoda LEAD.
Z vsebino kazenske ovadbe nisem seznanjen, zato je v tem trenutku ne morem komentirati.
Pod črto: nobeno od očitanih dejanj iz sporočila za javnost se ne nanaša na pristojnost in delo župana, česar se svetniki zagotovo zavedajo, oziroma bi se morali zavedati. Sam se zavzemam za drugačno politiko – politiko spoštljive komunikacije, transparentnosti in osredotočenosti na konkretne rešitve za ljudi. Namesto osebnih napadov in zlorabe pravnih postopkov bi morali energijo usmeriti v sodelovanje in razvoj lokalne skupnosti – mestne občine Krško.«

